Document ID: 32002R1337

Komission asetus (EY) N:o 1337/2002,
annettu 24 päivänä heinäkuuta 2002,
yhteisön ennakkotarkkailun käyttöönotosta tietyistä kolmansista maista peräisin olevien tiettyjen EHTY:n ja EY:n perustamissopimusten alaan kuuluvien rauta- ja terästuotteiden tuonnissa annetun asetuksen (EY) N:o 76/2002 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tuontiin sovellettavasta yhteisestä järjestelmästä ja asetuksen (EY) N:o 518/94 kumoamisesta 22 päivänä joulukuuta 1994 annetun neuvoston asetuksen (EY) N:o 3285/94(1), sellaisena kuin se on viimeksi muutettuna asetuksella (EY) N:o 2474/2000(2), ja erityisesti sen 11 artiklan,
ottaa huomioon tiettyjen kolmansien maiden tuontiin sovellettavasta yhteisestä menettelystä ja asetusten (ETY) N:o 1765/82, (ETY) N:o 1766/82 ja (ETY) N:o 3420/83 kumoamisesta 7 päivänä maaliskuuta 1994 annetun neuvoston asetuksen (EY) N:o 519/94(3), sellaisena kuin se on viimeksi muutettuna asetuksella (EY) N:o 1138/98(4), ja erityisesti sen 9 artiklan 1 kohdan,
on kuullut edellä mainituilla asetuksilla perustettuja komiteoita,
sekä katsoo seuraavaa:
(1) Yhdysvallat pani 20 päivänä maaliskuuta 2002 täytäntöön suojatoimenpiteen "Section 201" tariffikiintiöinä ja arvon perusteella kannettavina lisätulleina, jotka ovat suuruudeltaan 8-30 prosenttia, rauta- ja terästuotteiden eri luokille. Nämä Yhdysvaltojen tiukat rajoitukset luovat edellytykset sille, että kyseisten tuotteiden tuonti mahdollisesti suuntautuu Yhdysvaltojen sijasta merkittävässä määrin yhteisön markkinoille, mikä uhkaa aiheuttaa vahinkoa yhteisön tuottajille.
(2) Komission asetuksessa N:o 560/2002(5), sellaisena kuin se on viimeksi muutettuna asetuksella (EY) N:o 1287/2002(6), määrätään väliaikaisten suojatoimenpiteiden käyttöönotosta viidentoista sellaisen rauta- ja terästeollisuuden tuoteryhmän tuonnissa yhteisöön, joiden osalta komissio on havainnut yhteisöön suuntautuvan tuonnin nousseen merkittävästi ajanjaksolla 1998-2001. Asetuksessa komissio esitti alustavan päätelmänsä, että oli olemassa selvä näyttö siitä, että alhaisin hinnoin tapahtuva lisääntynyt tuonti uhkaa aiheuttaa vakavaa vahinkoa yhteisön tuottajille. Komissio päätteli myös, että tuonnin kasvun on aiheuttanut kaupan uudelleen suuntautuminen, joka johtuu Yhdysvaltojen entistä voimakkaammasta protektionistisesta asenteesta. Komissio on lisäksi ryhtymässä suojatoimenpidetutkimukseen, joka koskee näiden väliaikaisten toimenpiteiden kohteina olevia tuotteita sekä kuutta muuta tuoteryhmää.
(3) Yhteisön ulkomaankauppatilastot eivät ole saatavilla niissä määräajoissa, joista säädetään neuvoston asetuksen (EY) N:o 1172/95 soveltamissäädöksistä ulkomaankauppatilastojen osalta 7 päivänä syyskuuta 2000 annetussa komission asetuksessa (EY) N:o 1917/2000(7), sellaisena kuin se on muutettuna asetuksella (EY) N:o 1669/2001(8).
(4) Komission asetuksessa (EY) N:o 76/2002(9) säädetään yhteisön ennakkotarkkailun käyttöönotosta tiettyjen EHTY:n ja EY:n perustamissopimusten alaan kuuluvien rauta- ja terästuotteiden tuonnissa. Tässä asetuksessa tarkoitetut tuotteet eivät kuitenkaan vastaa täysin Yhdysvaltojen suojatoimenpiteiden kohteina olevia tuotteita. Kyseistä asetusta ei liioin sovelleta Euroopan vapaakauppaliittoon (EFTA) kuuluvista maista peräisin olevaan tuontiin, Euroopan talousalueesta tehdyn sopimuksen (ETA) sopimuspuolina olevista maista peräisin olevaan tuontiin eikä Turkista peräisin olevaan tuontiin. Vaikuttaa kuitenkin välttämättömältä saada käyttöön tilastotietoja, joiden avulla voidaan nopeasti analysoida tuonnin suuntauksia maantieteellisestä alkuperästä riippumatta kaikkien niiden rauta- ja terästuotteiden osalta, joiden tuonti voi suuntautua yhteisöön Yhdysvaltojen toteuttamien edellä mainittujen toimenpiteiden vuoksi.
(5) On aiheellista laajentaa ennakkotarkkailun soveltamisalaa sekä tarkkailtavien tuotteiden että maantieteellisen alkuperän osalta.
(6) Tämän vuoksi asetus (EY) N:o 76/2002 on muutettava,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 76/2002 seuraavasti:
1) Korvataan 1 artiklan 1 kohta seuraavasti: "1. Liitteessä I lueteltujen EHTY:n ja EY:n perustamissopimusten soveltamisalaan kuuluvien rauta- ja terästuotteiden luovutus vapaaseen liikkeeseen yhteisössä edellyttää yhteisön ennakkotarkkailua asetuksen (EY) N:o 3285/94 11 ja 12 artiklan sekä asetuksen (EY) N:o 519/94 9 ja 10 artiklan mukaisesti. Tätä säännöstä sovelletaan kaikista yhteisön ulkopuolisista maista peräisin olevaan tuontiin. Tuotteisiin, joihin sovelletaan yhteisön ja siihen kuulumattoman maan sopimusta kaksinkertaisesta tarkkailusta, sovelletaan kuitenkin kyseisessä sopimuksessa vahvistettuja edellytyksiä eikä tämän asetuksen säännöksiä."
2) Korvataan liite tämän asetuksen liitteellä.
2 artikla
Tämä asetus tulee voimaan kahdeksantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä heinäkuuta 2002.

Labels: 1
3
5